Hommeltuig bekamp nou misdaad in FourwaysDie hommeltuig sal deur ŉ gekwalifiseerde hommeltuigvlieënier beheer word. (Foto: Verskaf) Die veiligheidsmaatskappy Fidelity gaan nou ŉ hommeltuig gebruik om misdaad in Johannesburg te bekamp. Dié splinternuwe misdaadbekampingstoestel gaan as deel van ŉ loodsprojek twee maande lank ŉ oog oor sekere woongebiede in die noorde van Johannesburg hou. Die hommeltuig, wat in samewerking met die hommeltuigmaatskappy UDS ontwikkel is, gaan in die Fourways-omgewing getoets word, waarna dié diens na ander voorstede en winkelsentrums uitgebrei sal word. “Oor die algemeen is kriminele aktiwiteite aan die toeneem en Fourways is veral een van die gebiede wat gebuk gaan onder misdaad. Die potensiaal om nog hommeltuie in die gebied te gebruik vir die beveiliging van woongebiede én sakepersele is astronomies,” sê Wahl Bartmann, uitvoerende hoof van Fidelity. Dié tegnologie is egter nie goedkoop nie. “As gevolg van die prys het ons ŉ hibriede patrollerings- en reaksiemodel ontwikkel wat meer bekostigbaar is. Daarom wissel die koste van dié hommeltuig van ongeveer R10 500 tot R25 000 per maand.” Die hommeltuig sal vanuit ŉ mobiele beheerpunt deur ŉ gekwalifiseerde hommeltuigvlieënier beheer word. “Die beheerpunt is gekoppel aan ŉ taktiese reaksie-eenheid vir proaktiewe en reaktiewe doeleindes. Inwoners van gebiede waar Fidelity reeds beskerming bied, kan inbel om die hommeltuig te aktiveer en dit sal in die reaksieprosedure ingewerk word,” sê hy. Fidelity het ook hande gevat met Vumacam-bewakingstelsels om ŉ bykomende laag sekuriteit te verseker. “Ons glo dat hommeltuie en die ontplooiing van só ŉ span ŉ effektiewe afskrikmiddel vir misdadigers sal wees. Dit sal bydra tot ŉ vinniger reaksietyd en om kriminele elemente wat vryelik rondbeweeg op te spoor en vas te trek. Hommeltuie kan ook ŉ belangrike rol speel in ander noodsituasies, soos wegholbrande en onwettige grondbesetting.” Fidelity het reeds vantevore hommeltuie vir kommersiële doeleindes gebruik om infrastruktuur soos pypleidings en kabels te beveilig. Die nuwe hommeltuig voldoen ook reeds aan alle privaatheid- en lugvaartbeperkings en wette. Die taktiese hommeltuig-eenheid se toetslopie sal na verwagting op 1 Junie afskop en einde Julie tot ŉ einde kom. Fidelity beoog egter om met dié diens aan te gaan lank ná die toetsperiode. “Die sukses hiervan is reeds in afgeleë gebiede bewys en ons is seker dat ons soortgelyke resultate in hierdie spesifieke woongebied sal kry. Die doel is egter nie om die hommeltuig-eenheid te beperk tot landgoedere of gebiede waar Fidelity reeds beskerming bied nie. Ons hoop om in die toekoms alle woongebiede met só ŉ eenheid toe te rus.”